62021TJ0757_RES
Kawża T‑757/21
Activa - Grillküche GmbH
vs
L-Uffiċċju tal-Proprjetà Intellettwali tal-Unjoni Ewropea
Sentenza tal-Qorti Ġenerali (Is-Seba’ Awla) tas-26 ta’ April 2023
“ Disinn Komunitarju – Proċedimenti għal dikjarazzjoni ta’ invalidità – Disinn Komunitarju rreġistrat li jirrappreżenta apparat għax-xiwi – Żvelar tad-disinn preċedenti – Artikolu 7(2) tar-Regolament (KE) Nru 6/2002”
Disinni Komunitarji – Raġunijiet għal invalidità – Assenza ta’ novità – Assenza ta’ karattru individwali – Eċċezzjoni – Żvelar mid-disinjatur jew mis-suċċessur tiegħu fi żmien tnax-il xahar qabel l-applikazzjoni għar-reġistrazzjoni– Teħid inkunsiderazzjoni ta’ ftehimiet ta’ trasferiment b’effetti retroattivi
(Regolament tal-Kunsill Nru 6/2002, Artikolu 7(2))
(ara l-punti 18, 20 sa 33)
Sunt
Fil-5 ta’ April 2016, Targa GmbH ippreżentat applikazzjoni għar-reġistrazzjoni ta’ disinn Komunitarju li jirrappreżenta apparat għax-xiwi (
1
) skont ir-Regolament Nru 6/2002 (
2
).
Fl‑14 ta’ Novembru 2018, Activa - Grillküche GmbH ppreżentat talba għal dikjarazzjoni ta’ invalidità tad-disinn ikkontestat billi sostniet li d-disinn kien nieqes minn novità u minn karattru individwali u b'mod partikolari tiddependi fuq mudell ta’ utilità preċedenti ppubblikat fiċ-Ċina fl-24 ta’ Ġunju 2015 minn Guangzhou Hungkay (minn hawn ’il quddiem il-“mudell ta’ utilità Ċiniż”).
Wara l-pubblikazzjoni tiegħu, il-mudell ta’ utilità Ċiniż kien is-suġġett ta’ żewġ ftehimiet ta’ trasferiment. Permezz tat-tieni ftehim konkluż fit‑28 ta’ Novembru 2016, Guangzhou Hungkay, ittrasferixxa lil Targa GmbH id-drittijiet kollha ta’ proprjetà intellettwali li jikkonċernaw il-mudell ta’ utilità Ċiniż għat-territorju tal-Unjoni Ewropea, inkluż ir-Renju Unit, mis-7 ta’ Ottubru 2014. Permezz tat-tieni ftehim konkluż fit‑28 ta’ Novembru 2016, A, disinjatur inizjali tal-mudell ta’ utilità Ċiniż u impjegat ta’ Guangzhou Hungkay, ittrasferixxa lil din tal-aħħar id-drittijiet kollha ta’ proprjetà intellettwali relatati mal-imsemmi mudell ta’ utilità Ċiniż mis‑7 ta’ Ottubru 2014.
Din it-talba għal dikjarazzjoni ta’ invalidità ġiet miċħuda mid-Diviżjoni tal-Kanċellazzjoni tal-Uffiċċju tal-Proprjetà Intellettwali tal-Unjoni Ewropea(EUIPO). Bl-istess mod, ir-rikors ippreżentat minn Activa - Grillküche GmbH kontra din id-deċiżjoni ġie miċħud mill-Bord tal-Appell. Activa - Grillküche GmbH ippreżentat rikors quddiem il-Qorti Ġenerali, intiż għall-annullament tad-deċiżjoni tal-Bord tal-Appell.
Il-Qorti Ġenerali tiċħad dan ir-rikors u teżamina, għall-ewwel darba, b’mod partikolari l-effetti tal-ftehimiet ta’ trasferiment b’mod retroattiv fil-kuntest tal-eżami tal-applikabbiltà tal-eċċezzjoni li tgħid li ma għandux jittieħed inkunsiderazzjoni żvelar ta’ disinn previst fl-Artikolu 7(2) tar-Regolament Nru 6/2002 (
3
).
Il-kunsiderazzjonijiet tal-Qorti Ġenerali
Qabelxejn, il-Qorti Ġenerali tfakkar li sabiex l-eċċezzjoni prevista fl-Artikolu 7(2) tar-Regolament Nru 6/2002 tkun applikabbli fil-kuntest ta’ proċedimenti għal dikjarazzjoni ta’ invalidità, il-proprjetarju tad-disinn imsemmi fit-talba għal dikjarazzjoni ta’ invalidità għandu jistabbilixxi li huwa jew ħoloq id-disinn invokat bħala bażi għall-imsemmija talba, jew is-suċċessur tad-disinjatur. F’dan il-każ, id-disinjatur tal-mudell ta’ utilità Ċiniż ittrasferixxa d-drittijiet ta’ proprjetà intellettwali tiegħu permezz ta’ ftehim ta’ trasferiment b’effett retroattiv lil Guangzhou Hungkay. Din tal-aħħar żvelat lill-pubbliku d-disinn ta’ utilità Ċiniż permezz tal-pubblikazzjoni wara r-reġistrazzjoni ta’ dan tal-aħħar fiċ-Ċina, li huwa identiku għad-disinn ikkontestat. Barra minn hekk, hija ttrasferiet lil Targa GmbH parti mid-drittijiet ta’ proprjetà intellettwali fuq id-disinn li jikkorrispondi għall-mudell ta’ utilità Ċiniż.
Sussegwentement, fir-rigward tal-kwistjoni dwar jekk l-eċċezzjoni prevista fl-Artikolu 7(2) tar-Regolament Nru 6/2002 tapplikax f’dan il-każ, il-Qorti Ġenerali tippreċiża li l-ftehimiet ta’ trasferiment huma rregolati mid-dritt nazzjonali applikabbli u tfakkar, minn naħa, ir-rwol tal-prinċipju tal-libertà kuntrattwali fid-dritt tal-Unjoni Ewropea u, min-naħa l-oħra, l-għanijiet tar-Regolament Nru 6/2002.
Fil-fatt, id-dritt tal-partijiet li jikkonkludu kuntratti li jwettqu trasferimenti ta’ drittijiet ta’ proprjetà huwa bbażat fuq il-prinċipju tal-libertà kuntrattwali u ma jistax, għaldaqstant, jiġi limitat fl-assenza ta’ leġiżlazzjoni tal-Unjoni li tistabbilixxi restrizzjonijiet speċifiċi f’dan ir-rigward. Minn dan isegwi li, sa fejn klawżola kuntrattwali li twettaq tali trasferiment ma tipprekludix l-għan imfittex mil-leġiżlazzjoni tal-Unjoni applikabbli u ma twassalx għal riskju ta’ frodi, tali dispożizzjoni ma tistax titqies li hija illegali.
F’dan il-każ, fl-ewwel lok, fir-rigward tal-kontenut tal-leġiżlazzjoni tal-Unjoni applikabbli, ir-Regolament Nru 6/2002, ma jipprojbixxix li jittieħdu inkunsiderazzjoni, fil-kuntest ta’ talba għal dikjarazzjoni ta’ invalidità, kuntratti ffirmati wara d-data tal-preżentata ta’ applikazzjoni għal reġistrazzjoni ta’ disinn u li jwettqu trasferiment retroattiv ta’ drittijiet ta’ proprjetà intellettwali fir-rigward ta’ disinn preċedenti rregolat minn dritt nazzjonali.
Fit-tieni lok, f’dak li jirrigwarda l-għan tal-leġiżlazzjoni tal-Unjoni applikabbli, l-għan tal-eċċezzjoni prevista fl-Artikolu 7 tar-Regolament Nru 6/2002 huwa li jagħti lid-disinjatur jew lis-suċċessur tiegħu d-dritt li jippreżenta disinn fis-suq, matul perijodu ta’ tnax-il xahar, qabel ma jipproċedi bil-formalitajiet tal-preżentata. Għalhekk, matul dan il-perijodu, id-disinjatur jew is-suċċessur tiegħu jista’ jiżgura s-suċċess kummerċjali tad-disinn ikkonċernat qabel ma jħallas l-ispejjeż marbuta mar-reġistrazzjoni, mingħajr biża’ li l-iżvelar li jseħħ f’din l-okkażjoni jista’ jiġi invokat b’suċċess matul proċedimenti għal dikjarazzjoni ta’ invalidità mibdija wara r-reġistrazzjoni eventwali tad-disinn ikkonċernat. Konsegwentement, l-eċċezzjoni prevista fl-Artikolu 7(2) tar-Regolament Nru 6/2002 hija intiża sabiex tipproteġi l-interessi tad-disinjatur u tas-suċċessur tiegħu. F’dan il-każ, dawn l-interessi huma protetti permezz tat-teħid inkunsiderazzjoni tal-ftehimiet ta’ trasferiment konklużi.
Fit-tielet lok, fir-rigward tar-riskju ta’ frodi, il-Qorti Ġenerali tikkonstata li ma teżisti ebda indikazzjoni ta’ frodi jew ta’ aġir kollużiv fit-trasferiment tad-drittijiet ta’ proprjetà permezz tal-ftehimiet ta’ trasferiment.
Minn dan isegwi li d-dritt tal-Unjoni ma jipprekludix li, f’dan il-każ, il-partijiet jagħtu effett retroattiv lill-ftehimiet tagħhom.
Fl-aħħar nett, il-Qorti Ġenerali tikkonkludi li, peress li Guangzhou Hungkay żvelat il-mudell ta’ utilità Ċiniż billi ppubblikatu fiċ-Ċina fl-24 ta’ Ġunju 2015 u li Targa GmbH, fil-kwalità tagħha ta’ suċċessur ta’ Guangzhou Hungkay, ippreżentat applikazzjoni għal reġistrazzjoni ta’ disinn identiku bħala disinn Komunitarju fil‑5 ta’ April 2016, jiġifieri inqas minn tnax‑il xahar wara, l-eċċezzjoni prevista fl-Artikolu7(2) tar-Regolament Nru 6/2002 kienet applikabbli f’dan il-każ.
(
1
)	Id-disinn kien irreġistrat għal “Grilji”, li jaqa’ taħt il-klassi 07.02 fis-sens tal-Ftehim ta’ Locarno li jistabbilixxi Klassifikazzjoni Internazzjonali għal Disinni Industrijali, tat-8 ta’ Ottubru 1968, kif emendat.
(
2
)	Regolament tal-Kunsill (KE) Nru 6/2002 tat 12 ta’ Diċembru 2001 dwar id-disinji Komunitarji (ĠU Edizzjoni Speċjali bil-Malti, Kapitolu 13, Vol. 27, p. 142)
(
3
)	Skont l-Artikolu 7(2) tar-Regolament Nru 6/2002, għall-finijiet tal-Artikoli 5 u 6 tal-imsemmi regolament, ma għandux jittieħed inkunsiderazzjoni żvelar jekk disinn li għalih tintalab il-protezzjoni bħala disinn Komunitarju rreġistrat ikun ġie żvelat lill-pubbliku: (a) mid-disinjatur, is-suċċessur tiegħu fit-titolu, jew persuna terza b'riżultat tat-tagħrif ipprovdut jew l-azzjoni meħuda mid-disinjatur jew mis-suċċessur tiegħu it-titolu; u (b) matul il-perjodu taż-żmien ta' 12-il xahar mid-data ta' l-infilzar ta' l-applikazzjoni jew, jekk ikun hemm talba dwar il-prijorità, id-data tal-prijorità.